REGULAMENTUL (CE) NR.213/2008 AL COMISIEI
din 28 noiembrie 2007
de modificare a Regulamentului (CE) nr. 2195/2002 al Parlamentului European și al Consiliului privind Vocabularul comun privind achizițiile publice (CPV) și a Directivelor 2004/17/CE și 2004/18/CE ale Parlamentului European și ale Consiliului în ceea ce priveşte procedurile de achiziții publice, în ceea ce privește revizuirea CPV
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2195/2002 al Parlamentului European și al Consiliului din 5 noiembrie 2002 privind Vocabularul comun privind achizițiile publice (CPV) (1), în special articolul 2,
având în vedere Directiva 2004/17/CE a Parlamentului European și a Consiliului din 31 martie 2004 de coordonare a procedurilor de atribuire a contractelor de achiziții în sectoarele apei, energiei, transportului și serviciilor poștale (2), în special articolul 70 literele (d) și (e),
având în vedere Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii (3), în special articolul 79 literele (f) și (g),
întrucât:
(1)
Regulamentul (CE) nr. 2195/2002 a stabilit Vocabularul comun privind achizițiile publice (CPV), un sistem unic de clasificare aplicabil achizițiilor publice, cu scopul de a unifica referințele folosite de entitățile și autoritățile contractante pentru descrierea obiectului achiziției.
(2)
Structura, codurile și descrierile CPV ar trebui adaptate sau modificate, în funcție de evoluția piețelor și de nevoile utilizatorilor. Unele sugestii ale părților interesate și ale utilizatorilor CPV privind îmbunătățirea textului CPV ar trebui luate în considerare. Structura, codurile și descrierile CPV ar trebui actualizate, pentru ca CPV să devină un instrument eficient și pentru sistemul electronic de achiziții publice.
(3)
Pentru a facilita utilizarea CPV, ar trebui ca acesta să fie orientat mai degrabă pe produse, decât pe materiale. În consecință, caracteristicile produselor din Vocabularul principal stabilite în actuala anexă I la Regulamentul (CE) nr. 2195/2002 ar trebui transferate la Vocabularul suplimentar din aceeași anexă, iar diviziunile din actualul vocabular orientate strict pe materiale ar trebui redistribuite în alte diviziuni.
(4)
Raționalizarea ierarhizării CPV prin regruparea și redistribuirea diviziunilor cu un număr limitat de coduri, care ar trebui parțial considerate împreună, precum și a diviziunilor care ar putea provoca confuzie, ar trebui realizată astfel încât să se simplifice utilizarea nomenclaturii, oferindu-se o prezentare mai coerentă și mai omogenă.
(5)
Clasificarea echipamentelor și serviciilor militare ar trebui îmbunătățită prin reunirea codurilor existente dispersate în grupe și clase noi, în vederea unei prezentări mai coerente și prin adăugarea de coduri noi, precum cercetare și tehnologie militară.
(6)
Structura Vocabularului suplimentar ar trebui revizuită în întregime, pentru a se crea o structură logică cu secțiuni împărțite în grupe, ce va fi folosită ca supliment la Vocabularul principal. Având în vedere simplificarea pe care o aduce, permițând o descriere completă a obiectelor a contractelor și reducerea numărului de coduri din Vocabularul principal, Vocabularul suplimentar ar trebui, de asemenea, îmbogățit cu caracteristici ale produselor și ale serviciilor.
(7)
Din motive de claritate, anexa I la Regulamentul (CE) nr. 2195/2002 ar trebui înlocuită.
(8)
Anexa II la Regulamentul (CE) nr. 2195/2002, care conține liste detaliate ale modificărilor aduse în 2003, nu mai este de interes și, prin urmare, ar trebui eliminată.
(9)
Ca urmare a revizuirii CPV, ar trebui să se actualizeze, de asemenea, tabelele de corespondență din anexele III, IV și V la Regulamentul (CE) nr. 2195/2002, care reflectă corespondența dintre CPV și, respectiv, Clasificarea centrală provizorie a produselor (CPC prov.) a Organizației Națiunilor Unite, Nomenclatorul statistic al activităților economice din Comunitatea Europeană (NACE Rev. 1) și Nomenclatura Combinată (NC). Din motive de claritate, acestea trebuie înlocuite.
(10)
Cu ocazia revizuirii CPV, este necesar să se actualizeze și listele de activități și servicii care fac trimitere la coduri CPV, stabilite în anexele la Directivele 2004/17/CE și 2004/18/CE, pentru a fi conforme cu CPV revizuit, fără a modifica sfera de aplicare a acestor directive.
(11)
Pentru a acorda o perioadă de timp suficientă pentru adaptarea din punct de vedere tehnic a sistemelor la noul CPV, este necesar să se prevadă punerea în aplicare a prezentului regulament la șase luni după publicare.
(12)
Măsurile prevăzute în prezentul regulament sunt conforme cu avizul Comitetului consultativ pentru contracte de achiziții publice,
ADOPTĂ PREZENTUL REGULAMENT:
Articolul 1
Regulamentul (CE) nr. 2195/2002 se modifică după cum urmează:
1.
Anexa I se înlocuiește cu textul din anexa I la prezentul regulament.
2.
Anexa II se elimină.
3.
Anexa III se înlocuiește cu textul din anexa II la prezentul regulament.
4.
Anexa IV se înlocuiește cu textul din anexa III la prezentul regulament.
5.
Anexa V se înlocuiește cu anexa IV la prezentul regulament.
Articolul 2
Directiva 2004/17/CE se modifică după cum urmează:
1.
Tabelul din anexa XII se înlocuiește cu textul din anexa V la prezentul regulament.
2.
Tabelul din anexa XVIIA se înlocuiește cu textul din anexa VI la prezentul regulament.
3.
Tabelul din anexa XVIIB se înlocuiește cu textul din anexa VII la prezentul regulament.
Articolul 3
Directiva 2004/18/CE se modifică după cum urmează:
1.
Tabelul din anexa I se înlocuiește cu textul din anexa V la prezentul regulament.
2.
În anexa II, tabelul din anexa IIA se înlocuiește cu textul din anexa VI la prezentul regulament.
3.
În anexa II, tabelul din anexa IIB se înlocuiește cu textul din anexa VII la prezentul regulament.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 15 septembrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2007.